钦定古今图书集成/明伦汇编/官常典/第694卷 > 何遵
## 钦定古今图书集成/明伦汇编/官常典/第694卷 > 何遵

按《明外史》本传：“遵字孟循，江宁人。家贫，父命之贾，心
厌之，去为儒。举正德九年进士。吏部尚书陆完闻其
名，使子弟从学。及选台谏，独引疾曰：‘我不可因人进
也’。授工部主事，榷木荆州。下令税自百金以下减三
之一，风涛败赀者勿算。入算者手实其数自识之，藏
于郡帑，数日一会所入，比去，不私一钱。帝将南巡，以”
进香东岳为词。遵抗言：“淫祀无福。万一宗藩中借口
奉迎，潜怀不轨，则福未降而祸已随。”盖指宸濠也。诸
权幸见疏，遏弗进。时黄巩等已得罪，遵乃复与同官
林大辂、蒋山卿上疏乞罢巡幸，极言“江彬怙权倡乱，
巩等无罪。愿特宽宥，毋使后世有杀谏臣名。不尔，臣
三人愿与同死。”帝怒，下之诏狱，复廷杖四十。遵肢体
尽裂，越二日遂卒，年三十四。当遵草《疏》时，家僮前抱
持哭曰：“主纵不自计，独不念老亲幼子乎？”遵执笔从
容曰：“为我谢大人儿子，勿令废学足矣。”死之日，其父
方与家人祭墓归，有鸟悲鸣，心异之。比抵舍，或传工
部有以言获罪者。父长号曰：“遵死矣。”已而果然。世宗
立，赠尚宝卿，赐祭录，一子入国学。福王时，追谥《忠节》。